Holsteins Palæ
Holsteins Palæ, Lützows Palæ, i Stormgade i København blev opført 1687 for hofmarskal Henning Ulrich von Lützow. Det blev i 1725 erhvervet af J.G. von Holstein, hvis søn, statsmanden J.L. Holstein, overtog det i 1730. Han lod det ombygge i 1756 ved Jacob Fortling, hvorved det bl.a. forhøjedes med en mezzanin, kronet af vaser og statuer, og fik port midt på facaden og en vestibule og trappe i norsk marmor.
Palæet købtes i 1827 af Frederik 6., der lod det modernisere; det ejedes i en periode af staten og rummede administrationskontorer.
Fra 2015 er Holsteins Palæ, der er en fredet bygning, under omdannelse til ejerboliger. Den østlige fløj blev stærkt beskadiget ved en brand i 2016.